**FAUs veiledende råd for klasseorganiserte turer for elever på 9 eller 10 trinn**

*Marienlyst skole har fra 2019 ikke lenger noen rolle i forbindelse med organiseringen av klassetur for elever i 9 eller 10 trinn. Turene må i sin helhet organiseres klassevis av foreldre og elever. Det vil ikke kunne gis fri i forbindelse med klasseturer, og turene må legges til dager med skolefri.*

*Marienlyst Skole er positive til at foresatte og elever arrangerer turer, men uten ansvar ønsker ikke rektor lenger å gi retningslinjer for organisering av klassevise turer.*

*I fravær av retningslinjer fra skolen har derfor FAU besluttet å gi et sett veiledende råd til klassene som organiserer turer. Dette for å bidra til en helhetlig og inkluderende praksis på tvers av klasser som organiserer turer ved skolen. Høye ambisjoner og kostnader har tidligere resultert i at elever har blitt ekskludert. FAU ber derfor alle foresatte om å legge opp til et ambisjon og kostnadsnivå som sikrer at alle elever kan delta.*

Formålet med klasseturene bør først og fremst være sosial pedagogisk, og følgende kriterier bør fylles:

1. Turen organiseres på skolens fridager.

2. Turen planlegges av elever og foresatte i klassen i samråd med klassens sosialkontakt. Foresatte som arrangerer står også ansvarlig for turen.

3. Beslutning om klassetur tas ved avstemning som alle foreldrene kan delta i. Egnet måte kan være et foreldremøte med påfølgende skriftlig avstemning (for eksempel epost).

4. Lærer informeres fortløpende og inviteres til å komme med innspill og råd.

5. Turarrangørene tilrettelegger slik at alle elevene kan delta.

6. Det skal ikke pålegges betaling fra den enkelte elev eller foresatte for deltakelse på turen.

7. Dersom arrangørene ikke klarer å skaffe full finansiering av klasseturen, bør det så langt mulig likevel tilrettelegges for at alle elever kan delta.

8. Arrangørene bør legge vekt på at alle bidrar, men også evne og mulighet til å bidra. Videre at bidrag til turen er anonyme så langt det er praktisk mulig. Alle utgifter for hele klassen bør dekkes av en felleskasse, men de enkelte bidragene bør for eksempel bare være kjent for den som er utpekt til å være felleskassens kasser.

9. Arrangørene har, gjerne i samarbeid med lærer, ansvaret for å sende ut informasjon til samtlige foresatte god tid før fristen for påmelding til turen. Informasjonen bør minimum inneholde følgende: Reisemål, innhold, gjennomsnittlig kostnad per deltaker og en plan for hvordan turen skal finansieres.

10. Arrangørene har ansvaret for at det er et forsvarlig antall voksne med på turen.

FAU ved Marienlyst Skole 07.05.2019